C 132/198
SK
Úradný vestník Európskej únie
24.3.2022
Štvrtok 7. októbra 2021
170 cestujúcich a posádky na palube; keďže bieloruské orgány zadržali v Minsku cestujúceho Romana Prataseviča, bieloruského novinára a aktivistu, a jeho partnerku Sofiu Sapegovú;
J. keďže v odvete za sankcie EÚ uvalené v reakcii na nútené presmerovanie letu spoločnosti Ryanair FR4978 Lukašenko verejne pohrozil, že EÚ, najmä susednú Litvu a Poľsko, zaplaví migrantmi a drogami; keďže táto hrozba sa zrealizovala prostredníctvom zneužitia migrantov na politické účely; keďže Lukašenkov režim vytvoril systém na prepravu migrantov z Iraku, Turecka a iných krajín do Minska a s pomocou bieloruských príslušníkov pohraničnej stráže uľahčil ich nelegálny prechod do EÚ; keďže v dôsledku toho vstúpilo približne 4 000 nelegálnych migrantov do Litvy, viac ako 1 400 migrantov do Poľska a približne 400 migrantov do Lotyšska; keďže Poľsko, Lotyšsko a Litva museli na svojich hraniciach s Bieloruskom vyhlásiť núdzový stav; keďže počet neoprávnených vstupov do EÚ je stále vysoký a pokusy o nelegálne prekračovanie hraníc pokračujú; keďže bieloruský režim používa na vytláčanie migrantov na územie EÚ silu a šíri propagandu a dezinformácie obviňujúce členské štáty EÚ z uľahčovania nelegálnej migrácie do Bieloruska; keďže Lukašenko navrhol zrušenie povinnosti Bieloruska prijímať vracajúcich sa migrantov a predložil bieloruskému parlamentu návrh zákona, ktorým sa táto povinnosť pozastavuje; keďže najmenej päť migrantov zomrelo na podchladenie a vyčerpanie a niektorí migranti uviazli na niekoľko týždňov na vonkajších hraniciach EÚ s Bieloruskom; keďže Poľsko obmedzilo prístup organizácií občianskej spoločnosti a médií do pohraničnej oblasti, kde bol zavedený núdzový stav; keďže situácia na hraniciach EÚ s Bieloruskom je naďalej napätá, pričom zo strany bieloruských dôstojníkov a vojakov dochádza k častým a rôznorodým provokáciám;
K. keďže vo svojej správe o stave Únie z 15. septembra 2021 predsedníčka Komisie nazvala zneužívanie migrantov hybridným útokom Bieloruska, ktorého cieľom je destabilizácia EÚ;
L. keďže 3. augusta 2021 bol Vitalij Šišov, zakladateľ Bieloruského domu na Ukrajine (skupiny pomáhajúcej ľuďom, ktorí opustili Bielorusko), nájdený obesený v parku v Kyjeve;
M. keďže 17. septembra 2021 bieloruská generálna prokuratúra pozastavila vyšetrovanie smrti Romana Bondarenka;
N. keďže po nedávnej smrtiacej streľbe v Minsku, pri ktorej zahynul Andrej Zelcer a agent KGB, režim zatkol viac ako sto ľudí, ktorí na túto udalosť reagovali na sociálnych sieťach, a pod nátlakom ich donútil k priznaniam;
O. keďže po kritike trénerov bola bieloruská športovkyňa Kristina Timanovská nútená predčasne odísť z olympijských hier v Tokiu a pre obavy o svoju bezpečnosť požiadala o policajnú ochranu na letisku v Tokiu a prijala humanitárne víza, ktoré jej udelilo Poľsko; keďže Medzinárodný olympijský výbor (MOV) vyhostil bieloruských trénerov Artura Šimaka a Jurija Majseviča z olympijských hier v Tokiu a začal vyšetrovanie;
P. keďže v už aj tak napätej atmosfére v septembri 2021 Rusko a Bielorusko uskutočnili rozsiahle spoločné vojenské cvičenie Západ 2021, na ktorom sa zúčastnilo 200 000 príslušníkov vojenských síl, čím sa vytvoril ďalší tlak na hranice EÚ; keďže Rusko a Bielorusko zriadili spoločné výcvikové stredisko vzdušných síl a protivzdušnej obrany v Grodne, necelých 15 kilometrov od hranice s Poľskom; keďže 9. septembra 2021 sa prezidenti Lukašenko a Putin stretli v Moskve a oznámili schválenie ďalších 28 programov integrácie na hospodárskej a fiškálnej úrovni, ako aj vytvorenie „spoločného obranného priestoru“, čo predstavuje ďalší krok smerom k zlúčeniu bieloruských a ruských ozbrojených síl a možnému trvalému nasadeniu ruských jednotiek v Bielorusku; keďže Lukašenko oznámil plány nákupu zbraní v hodnote 1 miliardy USD z Ruska do roku 2025 vrátane raketových systémov S-400; keďže 9. septembra 2021 sa Lukašenko a Putin dohodli aj na vytvorení jednotného trhu s ropou a plynom a na prehĺbení hospodárskej integrácie, čím sa zvýšilo riziko, že Lukašenko bude naďalej kupčiť so suverenitou Bieloruska výmenou za väčšiu podporu zo strany Ruska;
Q. keďže 28. júna 2021 bieloruský režim pozastavil svoju účasť vo Východnom partnerstve;